འོ་ན་སངས་རྒྱས་བཅོམ་ལྡན་འདས་ཀྱིས་རྒྱུ་འབྲས་ཀྱི་རྣམ་གཞག་ཇི་ལྟར་གསུངས་ཡོད་པ་ཡིན་ཞེ་ན།དེ་ཡང་ཆོས་བཅུ་པའི་མདོ་ལས།དུ་བ་ལས་ནི་མེར་ཤེས་དང་།།ཆུ་སྐྱར་ལས་ནི་ཆུ་ཤེས་ལྟར།།བྱང་ཆུབ་སེམས་པ་བློ་ལྡན་གྱི།།རིག་ནི་ཚད་མ་དག་ལས་ཤེས།།ཞེས་སངས་རྒྱས་བཅོམ་ལྡན་འདས་ཀྱིས་འབྲས་བུའི་རྟགས་ལས་རྒྱུ་དཔོག་པའི་རིག་པའི་རྣམ་གཞག་དུ་མ་ཞིག་གསུངས་ཡོད་པ་དེ་དག་ནི།མདོར་བསྡུས་ན་འབྲས་བུ་བདེ་སྡུག་དེ་དག་ཐམས་ཅད་ཀྱང་རང་རྒྱུ་ལས་དཀར་པོ་དང་ནག་པོ་དག་བསྐྱེད་པ་དེ་ཤེས་པའི་ཆེད་དང་།དེ་ཤེས་ནས་ཉམས་ལེན་ཇི་ལྟ་བ་བཞིན་སོ་སོའི་རྒྱུན་ལྡན་གྱི་འཚོ་བ་དང་འབྲེལ་བའི་སྒོ་ནས་ལག་ལེན་བྱེད་རྒྱུའི་གང་ཟག་སྒེར་གྱི་ལས་འབྲས་ཀྱི་བླང་དོར་གྱི་རྣམ་གཞག་དེ་དག་བསྟན་པ་མ་ཟད་ཐུན་མོང་གི་ལས་ལ་བརྟེན་ནས་ཐུན་མོང་གི་འཇིག་རྟེན་དེ་གྲུབ་པ་ཡིན་པ་ལ་ཡིན་པར་གསལ་བཤད་གནང་བ་ཞིག་ཡིན་པ་ལས།རྒྱུ་དཀར་ནག་སོ་སོ་ལས་འབྲས་བུ་བདེ་སྡུག་སོ་སོར་བསྐྱེད་པ་དེ་སངས་རྒྱས་ཀྱིས་གསར་དུ་བཟོས་པ་ཞིག་ཡེ་ནས་བསྟན་པ་མ་ཡིན་ནོ།